钦定古今图书集成/明伦汇编/氏族典/第092卷 > 《廖用贤尚友录》 > 于谦
## 钦定古今图书集成/明伦汇编/氏族典/第092卷 > 《廖用贤尚友录》 > 于谦

按《明外史于谦传》：“谦字廷益，钱塘人。永乐十九年举
进士。宣德初，授御史，出按江西。帝知谦才可大任，遂
超迁兵部右侍郎，巡抚河南山西。事宜兴革，即具草
言之，一岁章数上。正统初，迁左侍郎。中官王振用事，
势张甚，适有御史姓名类谦，尝忤振。通政司李锡遂
阿振指，劾谦以久不迁，怨望无人臣礼。遂下法司论”
斩，系狱三月。已而振知其误，怒解。而山西、河南吏民
伏阙上书，请留周、晋诸王亦言之。乃赦谦，以大理少
卿复往巡抚。前后在任十九年，两丁内外艰。诏皆许
归治丧。旋起复。至正统十三年以兵部左侍郎召。明
年，也先大入寇，振挟英宗北征。驾陷于土木，京师大
震。郕王监国，命群臣议战守。侍讲徐珵言当南迁，谦
厉声曰：“言南迁者可斩！”议遂定。谦请王檄取两京、河
南备操军，山东及南京沿海备倭军，江北及北京诸
府运粮军，亟赴京部署。略定，人心稍安，即迁本部尚
书。是时，朝廷皆倚重谦，谦亦以身任其责。遂敕谦提
督各营军马，谦身自督战。也先邀大臣迎驾，索金帛，
复邀谦等出。帝不许。也先邀请，不应。战又不利，知终勿能得志，又闻勤王师且至，恐断归路，遂拥上皇由
良乡而西。谦调诸将追击，至关而还。论功加少保，总
督军务。固辞，不允。景泰元年，敌至大同，欲朝廷遣使
通好。谦言：“和不足恃，乞敕内外守备，防患。”未然，也先
见中国无衅，滋欲议和。使频至，请归上皇。群臣王直
等言宜遣使奉迎，帝不怿。谦曰：“天位已定，宁复有他
顾理当速奉迎耳。”卒奉上皇归，谦力也。谦性忠孝，忘
身忧国，竭诚无隐，不避嫌怨。诸不任职者咸忌嫉之。
徐珵以议迁都故，尝切齿谦。至是已改名有贞，稍稍
进用。石亨总兵十营，畏谦不得逞。谦知其意，力辞提
督。帝不允，衔谦益深。景泰八年正月壬午，亨等既迎
上皇复位，即执谦下狱。诬谦构邪议，更立东宫，又谋
迎立襄王子。亨等主其议，嗾言官上之。都御史萧惟
祯定谳，坐以谋逆律，凌迟处死。英宗虽怨谦，然尚犹
豫。有贞进曰：“不杀于谦，此举为无名。”英宗意遂决。丙
戌改元天顺。丁亥，弃谦市，籍其家，家戍边。皇太后闻
谦死，嗟悼累日，英宗亦渐察其冤。后有贞亨相继窜
殛，谦事白，成化初，诏复官。弘治初，加赠特进、光禄大
夫、柱国、太傅，谥“肃愍。”万历中，改谥“忠肃。”福王时，赠临
安伯。